রাজ্যে রাজ্যে ডিটেনশন সেন্টার গড়ে তোলার নির্দেশ শাহের স্বরাষ্ট্র মন্ত্রকের

ওয়েব ডেস্ক: দেশের সব রাজ্যে ডিটেনশন সেন্টার (Detention Camps) গড়ে তোলার নির্দেশ। নির্দেশ দিল অমিত শাহের (Amit Shah) স্বরাষ্ট্র মন্ত্রক। মঙ্গলবার কেন্দ্র সরকার একটি গেজেট নোটিফিকেশন জারি করে সমস্ত রাজ্য ও কেন্দ্রশাসিত অঞ্চলকে অবৈধ বিদেশি অনুপ্রবেশকারীদের জন্য ডিটেনশন সেন্টার স্থাপন করার নির্দেশ দিয়েছে। এবার থেকে বিদেশিদের ভারতে প্রবেশে একাধিক বিধিনিষেধ। দেশ ছাড়ার ক্ষেত্রেও বিধিনিষেধ আরোপ কেন্দ্রের। অপরাধে যুক্ত থাকার অভিযোগ থাকলে তাঁকে ভারতে প্রবেশ বা থাকার অনুমতিই দেওয়া হবে না।

রাজ্যে রাজ্যে ডিটেনশন সেন্টার গড়ে তোলার নির্দেশ অমিত শাহের স্বরাষ্ট্র মন্ত্রকের। বিদেশিদের ভারতে প্রবেশে একাধিক বিধিনিষেধ জারি করল কেন্দ্রীয় সরকার। অনুপ্রবেশকারী ও বিদেশি নাগরিকদেরদের দেশ ছাড়ার ক্ষেত্রেও বিধিনিষেধ আরোপ করেছে কেন্দ্র। এ বছরের স্বাধীনতা দিবসে লালকেল্লা থেকে অনুপ্রবেশ নিয়ে অনেক কথা বলেছিলেন প্রধানমন্ত্রী নরেন্দ্র মোদি। সেই পথ ধরেই অনুপ্রবেশ ইস্যুতে সুর চড়াচ্ছে কেন্দ্রীয় সরকার। এবং এতটাই সুর চড়িয়েছে যে প্রতিটি রাজ্যে ডিটেনশন সেন্টার গড়ে তোলার নির্দেশ দিয়েছে অমিত শাহের স্বরাষ্ট্র মন্ত্রক। কেন্দ্রীয় স্বরাষ্ট্রমন্ত্রকের নির্দেশিকায় বলা হয়েছে, কোনও বিদেশি নাগরিকের বিরুদ্ধে যদি রাষ্ট্রবিরোধী কার্যকলাপ, গুপ্তচরবৃত্তি, সন্ত্রাসবাদী কর্মকাণ্ড, শিশু পাচার, ধর্ষণ, খুন অথবা নিষিদ্ধ সংগঠনের সঙ্গে যুক্ত থাকার অভিযোগ থাকে তাহলে তাকে কোনও অবস্থাতেই ভারতে প্রবেশ বা থাকার অনুমতি দেওয়া হবে না।

আরও পড়ুন: ভারী বৃষ্টি ও বন্যায় বিধ্বস্ত হিমাচল! মৃত ৫, বন্ধ ১,৩৩৭টি রাস্তা

বৈধ ভিসা নিয়ে যাঁরা ভারতে আসবেন তাদের সরকারের আগাম অনুমতি নিতে হবে। জল সরবরাহ, বিদ্যুৎ বা পেট্রোলিয়াম সংক্রান্ত কোনও বেসরকারি প্রতিষ্ঠানে তাঁরা চাকরি করতে পারবেন না। কোনও বিদেশি চলচ্চিত্র, ডকুমেন্টারি, ওয়েব সিরিজ তৈরি করার কাজে যুক্ত থাকলে, সে সব প্রদর্শনের আগে সরকারের লিখিত অনুমতি নিতে হবে। পর্বতারোহণ অভিযানেও কেন্দ্রের লিখিত অনুমতি প্রয়োজন। পাকিস্তান, চীন, আফগানিস্তানের কোনও নাগরিক পর্বতারোহণের এলাকায় যেতে পারবেন না। দেশের প্রয়োজনে বা তাঁর দেশত্যাগে বিদেশি রাষ্ট্রের সঙ্গে সম্পর্কে অবনতি হওয়ার আশঙ্কা থাকলে তাঁকে দেশ ছাড়তে বাধা দেওয়া হতে পারে। ভিসার জন্য আবেদন করলে তাঁদের বায়োমেট্রিক দিতে হবে।

গেজেট নোটিফিকেশনে বলা হয়েছে, ‘কেন্দ্র সরকার বা রাজ্য সরকার বা কেন্দ্রশাসিত অঞ্চল প্রশাসন বা জেলা কালেক্টর বা জেলা ম্যাজিস্ট্রেট, এই আদেশের মাধ্যমে জানতে চাইতে পারে যে কেউ আইনের অধীনে বিদেশি কিনা। ফরেনার্স ট্রাইব্যুনালে সর্বোচ্চ তিনজন সদস্য থাকবেন, যাদের আইনি অভিজ্ঞতা আছে, যাঁদের কেন্দ্র সরকার যোগ্য বলে মনে করবে। এখানেই শেষ নয়। স্বরাষ্ট্র মন্ত্রক জানিয়ে দিয়েছে, দেশে সম্প্রতি ইমিগ্রেশন অ্যান্ড ফরেনার্স অ্যাক্ট, ২০২৫ চালু হয়েছে। এই আইনের আওতায় প্রতিটি কেন্দ্রশাসিত ও রাজ্য সরকারকে ডিটেনশন সেন্টার গড়ে তোলার নির্দেশ দিয়েছে অমিত শাহের মন্ত্রক। যদি কোনও অভিযুক্ত বিদেশি ভারতে ঢুকে পড়ে বা ভারতে থাকাকালীন কোনও অপরাধে জড়িয়ে পড়েন তাহলে তাঁদের দেশে ফেরত না পাঠানো পর্যন্ত ওই ডিটেনশন সেন্টারে রাখা হবে।

অন্য খবর দেখুন